Matriekmeisie in gesig geskiet tydens kapingMinke Aucamp. Foto: Facebook Minke Aucamp, ŉ matriekleerling van die Oos-Rand, is Donderdag deur kapers in die gesig geskiet. Beeld berig Aucamp was ŉ leerling aan Jurgens Hoërskool in Springs. Sy was glo op pad na vriende om vir die eindeksamen te studeer, toe die kapers haar, in die oprit van haar ouerhuis, in die mond geskiet het. Die huishulp het omstreeks 12:00 ŉ gil en twee skote gehoor. Toe sy gaan ondersoek instel het sy Aucamp op die grond sien lê en gesien hoe iemand met die silwer Hyundai Atos-voertuig wegjaag. Die polisie en paramedici was kort daarna op die toneel. Sy is met ŉ helikopter na ŉ hospitaal in Alberton geneem, maar is met haar aankoms dood verklaar. Sy was die enigste kind van Carol en Willie Aucamp. Die verslae ouers het aan die koerant gesê: “Sy was so jonk, hulle kon maar net die kar gevat het.” Die polisie soek nog na die gekaapte voertuig. Die registrasienommer is ZPB435GP. Mense wat die voertuig gewaar kan die polisie bel by 08600 10111 of Crimeline SMS by 32211. – Sapa